Minn nhar it-Tnejn l-MCAST se jibda jilqa’ l-applikazzjonijiet għal aktar minn 200 kors part-time li se jkunu qed jibdew f’Marzu. Il-korsijiet fuq bażi part-time huma mmirati lejn adulti li minħabba impenji tal-familja u x-xogħol, ikun diffiċli għalihom biex jagħmlu kors full-time, iżda xorta jkunu jixtiequ jakwistaw ħiliet u kwalifiki biex isibu mpjieg ġdid, jimxu ‘l quddiem fil-karriera li diġa għandhom jew għax jixtiequ jitgħallmu aktar suġġetti li għandhom għal qalbhom. Il-lezzjonijiet isiru filgħaxijiet jew is-Sibt filgħodu. Il-lista tal-korsijiet hija vasta u tvarja b’suġġetti bħal kif tħarreġ il-kelb, fotografija, inġinerija, kif tiżviluppa logħob digitali, manutenzjoni tal-ajruplani, sigurtà marittima, astronomija, ħiliet fil-qasam bankarju u l-lingwa tas-sinjali fost ħafna korsijiet oħra. L-MCAST joffri aktar minn 300 kors part-time differenti kull sena bil-korsijiet jibdew f’Marzu u f’Settembru. L-applikazzjonijiet jistgħu isiru minn fuq is-sit tal-MCAST www.mcast.edu.mt/shortcourses . Fil-jiem li ġejjin se jkunu qed jitqassmu wkoll ktejjeb bid-dettalji dwar il-korsijiet offruti.